Saudi-Arabia har mistet to kronprinser på kort tid - nå overtar trolig lillebror (76) makten
Lørdag formiddag døde Saudi-Arabias kronprins Nayef bin Abdulaziz al-Saud. Nayef døde av «hjerteproblemer» på et sykehus i Genève i en alder av 79 år. Det melder kongefamilien i landet. Men Nayef er ikke den første kronprinsen som døde før han rakk å overta makten etter sin mektige bror, kong Abdullah. I oktober i fjor døde en eldre bror, daværende kronprins Sultan. Dermed må den aldrende kong Abdullah (89) på nytt utnevne sin arvtaker. Ifølge utenlandske eksperter er det nåværende forsvarsminister prins Salman bin Abdulaziz (76) som er den mest sannsynlige kandidaten, melder Reuters.Arvtageren må godkjennes av et råd bestående av den styrende familien. - Den mest åpenbare kandidaten er prins Salman, sier professor i statsvitenskap ved Kong Saud universitet i Riyadh, Khalid al-Dakhil. - For meg virket det som han hadde taket på hvordan han skulle balansere arbeid for å utvikle samfunnet, samtidig som han tok hensyn til tradisjoner og konservative skikker, sier Robert Jordan, som var amerikansk ambassadør i landet mellom 2001 og 2003.Prins Salman er allerede en mektig figur i oljenasjonen Saudi-Arabia. I tillegg til å være forsvarsminister og prins, leder Salman det største medieselskapet i den arabiske verden. Han er også en nær samarbeidspartner med allierte USA. - Han aksepterer ikke blindt alt USA sier, men samtidig skjønner han viktigheten av forholdet mellom de to landene, sa Jordan. Prins Salman har også vært guvernør i Riyadh-provinsen i nesten 50 år, samtidig som han som forsvarsminister for det velstående departementet har kunnet gjøre Saudi-Arabia til en av de best utrustede militærnasjonene i Midtøsten. Salman gikk av som guvernør i fjor. Den avdøde kronprinsen Nayaf skal begraves i Mekka søndag. Han hadde rykte på seg for å være strengt konservativ og skal ha vært motstander av kongens reformlinje.Ifølge et dokument fra et møte med den amerikanske ambassadøren i 2007, som ble lekket via WikiLeaks, har Salman sagt at reformarbeidet må gå langsomt for å ikke støte fra seg de konservative i landet. Salman har, ifølge det samme dokumentet, argumentert for å innføre demokratisk styre i det nå konservative, islamistiske kongedømmet. Salman er sønn av grunnleggeren av det moderne Saudi-Arabia, Ibn Saud. Han er en av syv brødre fra ekteskapet mellom Ibn Saud og hans favorittkone Hassa bint Ahmed al-Sudairi. Han ble født i 1935, kun tre år etter det moderne monarkiet ble etablert, etter tre tiår med kamp for å samle landet.Kongeriket Saudi-Arabia blir noen ganger referert til som «De to hellige moskeers land», siden Mekka og Medina, som er muslimenes to helligste byer, ligger i landet. Saudi-Arabia er verdens største oljeksportør, 75 prosent av statens inntekter kommer fra denne eksporten. Landet er det største på den arabiske halvøy og har nærmere 30 millioner innbyggere. Kvinner er blant flere grupper i den strengt islamistiske staten som ikke har fulle menneskerettigheter. De får ikke lov til å kjøre bil og er underlagt strenge Sharia-lover.
Han er både forsvarsminister og prins i Saudi-Arabia. Ekspertene tror Salman bin Abdulaziz al-Saud (76) vil overta etter sin avdøde bror.